Urmareste Modifică dimensiunea fontului: Play

Bucureşti, 16 iun /Agerpres/ - Premierul Dacian Cioloş a afirmat, în cursul vizitei la Ottawa, că are un mandat de premier până la finalul acestui an, după care îşi va găsi ce să facă.



Acesta a susţinut miercuri o conferinţă de presă la Ambasada României de la Ottawa, imaginile din cadrul acesteia fiind postate pe site-ul oficial al Guvernului.



Întrebat de un jurnalist care este viitorul pe care şi-l vede în următorii ani şi dacă va rămâne premier tehnocrat şi după alegeri, Cioloş a replicat: "Nu discut acest lucru. Am mai spus-o şi acasă: am un mandat pe care mi l-am asumat până la sfârşitul anului şi doar despre acest lucru discut. Asta e important acum - România să fie guvernată în aşa fel încât să menţinem stabilitatea economică, socială în România şi restul - chestiuni privind viitorul personal - nu vă faceţi nicio grijă, o să-mi găsesc eu ce să fac".



Premierul Dacian Cioloş a efectuat miercuri o vizită oficială în Canada, unde a avut întrevederi cu şefii Parlamentului, cu premierul canadian, Justin Trudeau, şi s-a întâlnit cu reprezentanţi ai comunităţii româneşti din Canada. AGERPRES/(AS - autor: Doroteea Purcărea, editor: Georgiana Tănăsescu)